Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που θα λάβει η Κοινότητα στο πλαίσιο του Συμβουλίου υπουργών ΑΚΕ-ΕΚ όσον αφορά μια απόφαση για τη χρησιμοποίηση του αποθεματικού της πίστωσης του ενάτου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Κοινότητα συμμετέχει ενεργά στην προετοιμασία και στην υλοποίηση νέων πρωτοβουλιών υπέρ των αναπτυσσόμενων χωρών. Αυτές οι πρωτοβουλίες υπέρ των χωρών ΑΚΕ συμβάλλουν σημαντικά στη μείωση της φτώχειας, που είναι ο βασικός στόχος τόσο της συμφωνίας εταιρικής σχέσης ΑΚΕ-ΕΚ η οποία υπεγράφη στο Κοτονού στις 23 Ιουνίου 2000 όσο και της κοινοτικής πολιτικής υπέρ της ανάπτυξης.

Από τότε που έγινε ο αρχικός προγραμματισμός της πίστωσης για την περιφερειακή ανάπτυξη του 9ου ΕΤΑ έχουν αναληφθεί νέες πρωτοβουλίες για την αντιμετώπιση ειδικών αναγκών οι οποίες προέκυψαν από τις υφιστάμενες προτεραιότητες των χωρών ΑΚΕ καθώς και από τις προτεραιότητες της αναπτυξιακής πολιτικής της ΕΕ.

Εντούτοις το ποσό που είχε αρχικά διατεθεί για τη συνεργασία εντός των χωρών ΑΚΕ από το 9ο ΕΤΑ (300 εκατ. ευρώ) είναι πολύ μικρό για να καλύψει όλες τις πρωτοβουλίες. Για το λόγο αυτό χρησιμοποιήθηκαν κατά το παρελθόν αποθεματικά του 9ου ΕΤΑ για νέες πρωτοβουλίες, όπως είναι οι συνεισφορές στο Παγκόσμιο Ταμείο Καταπολέμησης του aids, της ελονοσίας και της φυματίωσης (GFATM) και οι συνεισφορές για τη μείωση του χρέους και για την ανάπτυξη ικανοτήτων σε διάφορους τομείς.

Επιπλέον το ποσό των 4 εκατ. ευρώ που αναφέρεται στην παράγραφο 3 (α) (iii) (Μεικτή Κοινοβουλευτική Συνέλευση) του παραρτήματος I - χρηματοδοτικό πρωτόκολλο της συμφωνίας εταιρικής σχέσης ΑΚΕ-ΕΚ έχει δεσμευθεί εξ ολοκλήρου και χρειάζονται πρόσθετοι πόροι για την ενίσχυση του ρόλου αυτού του συμβουλευτικού σώματος.

Δεδομένου ότι οι πόροι που προορίζονται για τη Μεικτή Κοινοβουλευτική Συνέλευση στο πλαίσιο της πίστωσης για την μακροπρόθεσμη ανάπτυξη έχουν εξαντληθεί και δεδομένου ότι η πίστωση του 9ου ΕΤΑ που προορίζεται για την περιφερειακή συνεργασία έχει επίσης εξαντληθεί, δεν διατίθενται πρόσθετοι πόροι για νέες πρωτοβουλίες. Υπό αυτές τις συνθήκες, σύμφωνα με την παράγραφο 8 του παραρτήματος Ι - χρηματοδοτικό πρωτόκολλο της συμφωνίας εταιρικής σχέσης της ΑΚΕ-ΕΚ, το Συμβούλιο υπουργών ΑΚΕ-ΕΚ μπορεί να λάβει τα κατάλληλα μέτρα τα οποία μπορούν να εφαρμοστούν όταν θα έχουν εξαντληθεί οι πόροι που προβλέπονται για κάποιο μέσο αυτής της συμφωνίας.

Με βάση αυτά τα δεδομένα η Επιτροπή προτείνει στο Συμβούλιο να εγκρίνει τη συνημμένη απόφαση για τη μεταφορά 172 εκατ. ευρώ από το αποθεματικό της πίστωσης του 9ου ΕΤΑ που προορίζεται για την μακροπρόθεσμη ανάπτυξη υπό τον όρο ότι θα επιτευχθεί συμφωνία στο πλαίσιο του Συμβουλίου Υπουργών ΑΚΕ-ΕΕ. Το ποσό αυτό θα χρησιμοποιηθεί για τους ακόλουθους στόχους:

1. ΜΕΙΚΤΗ ΚΟΙΝΟΒΟΥΛΕΥΤΙΚΗ ΣΥΝΕΛΕΥΣΗ

2 εκατ. ευρώ

Το άρθρο 17 της συνθήκης του Κοτονού προβλέπει ότι η Μεικτή Κοινοβουλευτική Συνέλευση, ως συμβουλευτικό σώμα, προωθεί τη δημοκρατική διαδικασία μέσω του διαλόγου και της διαβούλευσης, ευνοεί την κατανόηση ανάμεσα στους λαούς της Ευρωπαϊκής ´Ενωσης και στους λαούς των κρατών ΑΚΕ και ενημερώνει το κοινό σχετικά με τα θέματα ανάπτυξης, συζητά θέματα που αφορούν την ανάπτυξη και την εταιρική σχέση ΑΚΕ-ΕΕ, εκδίδει ψηφίσματα και κάνει συστάσεις προς το Συμβούλιο Υπουργών για την επίτευξη των στόχων της συμφωνίας εταιρικής σχέσης ΑΚΕ-ΕΚ.

Η παράγραφος 3 (α) (iii) του παραρτήματος I- χρηματοδοτικό πρωτόκολλο της συμφωνίας συνεργασίας προβλέπει 4 εκατ. ευρώ γι´αυτούς τους στόχους. Επειδή το ποσό αυτό έχει δεσμευθεί εξ ολοκλήρου πρέπει να διατεθεί ακόμη το ποσό των 2 εκατ. ευρώ από το αποθεματικό της πίστωσης για τη μακροπρόθεσμη ανάπτυξη του ένατου Ευρωπαϊκού Ταμείου Ανάπτυξης στη Μεικτή Κοινοβουλευτική Συνέλευση, ώστε να διασφαλισθεί η συνέχιση της υλοποίησης των στόχων περί των οποίων γίνεται λόγος του άρθρου 17.

2. ΣΥΝΕΡΓΑΣΙΑ ΜΕΤΑΞΥ ΤΩΝ ΚΡΑΤΩΝ ΑΚΕ ΜΕ ΒΑΣΗ ΤΗΝ ΠΙΣΤΩΣΗ ΠΟΥ ΠΡΟΟΡΙΖΕΤΑΙ ΓΙΑ ΤΗΝ ΠΕΡΙΦΕΡΕΙΑΚΗ ΣΥΝΕΡΓΑΣΙΑ

170 εκατ. ευρώ

2.1. ΦΥΣΙΚΟΙ ΠΟΡΟΙ (60 εκατ. ευρώ)

Δημιουργία ικανοτήτων όσον αφορά τη διαχείριση του περιβάλλοντος και την υλοποίηση των πολυμερών περιβαλλοντικών συμφωνιών

Οι χώρες ΑΚΕ αντιμετωπίζουν την ανάγκη διαπραγμάτευσης και υλοποίησης μιας σειράς πολυμερών περιβαλλοντικών συμφωνιών και συμβάσεων (π.χ. σύμβαση για την απερήμωση (UNCCD), UNFF, CITES, συνθήκη για τους φυτογενετικούς πόρους, συμβάσεις για τις χημικές ουσίες, σύμβαση του Aarhus, αλλαγή του κλίματος, κλπ). Με τον όρο δημιουργία ικανοτήτων εννοούνται εκτός των άλλων τα εξής: i) η ενίσχυση της ικανότητάς τους να διαπραγματεύονται συμφωνίες, ii) η ενίσχυση της διαδικασίας κύρωσης, iii) η υλοποίηση των μέτρων που προβλέπονται από τις συμβάσεις στις οποίες περιλαμβάνονται και οι ενέργειες που ενισχύουν την ικανότητα προσαρμογής των χωρών στις αντίξοες συνθήκες που προκαλεί η αλλαγή του κλίματος, όπως είναι η ξηρασία, η υποβάθμιση της γης και οι λοιπές απειλές για το περιβάλλον. Περιλαμβάνονται επίσης και οι ενέργειες για την ενίσχυση των δικτύων που περιλαμβάνουν εκπροσώπους της κοινωνίας των πολιτών και οργανώσεις των αυτοχθόνων πληθυσμών. Θα μπορούσε επίσης να δημιουργηθεί ένα δίκτυο μονάδων διαχείρισης εγκατεστημένο στους περιφερειακούς οργανισμούς ΑΚΕ.

Τα σχέδια δράσης της ΕΚ με τους τίτλους βιοποικιλότητα και βιοεπιστήμες και βιοτεχνολογία αναθέτουν στην Επιτροπή την ευθύνη ενίσχυσης εκτός των άλλων: i) των εθνικών πολιτικών για την διατήρηση του φυτικού και ζωικού κεφαλαίου και ii) των ενεργειών δημιουργίας ικανοτήτων για τον προσδιορισμό των δικαιωμάτων πνευματικής ιδιοκτησίας σε σχέση με τη βιοποικιλότητα και τη δημιουργία των προϋποθέσεων που θα βοηθούν την ισότιμη άσκησή τους και τη δίκαιη κατανομή του οφέλους. Επίσης, βάσει του πρωτοκόλλου για την βιοασφάλεια (Καρθαγένη) οι χορηγοί έχουν την ευθύνη για την ανάπτυξη ικανοτήτων προκειμένου να αυξηθεί η δυνατότητα των θεσμικών και έξω θεσμικών φορέων να ενημερώνονται σωστά και να λαμβάνουν υπεύθυνες αποφάσεις όσον αφορά τις διασυνοριακές διακινήσεις των ΓΤΟ.

Πολλές οργανώσεις των Ηνωμένων Εθνών (π.χ. FAO, UNEP, UNITAR) διαθέτουν πολυμερή περιβαλλοντικά προγράμματα δράσεων καθαρά διαπεριφερειακού χαρακτήρα οι οποίες θα μπορούσαν να ενισχυθούν με πόρους που προορίζονται για τη συνεργασία μεταξύ των χωρών ΑΚΕ.

Οι ενέργειες αυτές θα μπορούσαν να καλύψουν όλες τις περιοχές των χωρών ΑΚΕ. Για την υλοποίηση αυτών των ενεργειών απαιτείται το ενδεικτικό ποσό των 30 εκατ. ευρώ.

Σχέδιο δράσης της ΕΕ για την εφαρμογή της δασικής νομοθεσίας, τη διακυβέρνηση και το εμπόριο (FLEGT)

Η Επιτροπή ανέλαβε μια πρωτοβουλία για την εφαρμογή της δασικής νομοθεσίας, τη διακυβέρνηση και το εμπόριο (FLEGT) κατά τη διάσκεψη κορυφής του Γιοχάνεσμπουργκ. Αργότερα, τον Μάιο του 2003, δημοσιεύθηκε μια ανακοίνωση σχετικά με ένα σχέδιο δράσης της ΕΕ για την εφαρμογή της δασικής νομοθεσίας, τη διακυβέρνηση και το εμπόριο, ενώ τον Οκτώβριο του ιδίου έτους εκδόθηκαν και τα σχετικά συμπεράσματα του Συμβουλίου.

Το σχέδιο δράσης προβλέπει μία νέα μέθοδο για την καταπολέμηση της παράνομης υλοτομίας, η οποία συνίσταται στην προώθηση της καλής διακυβέρνησης στις αναπτυσσόμενες χώρες με τη βοήθεια των νομικών μέσων και των δυνατοτήτων που παρέχει η εσωτερική αγορά της ΕΕ. Οι βασικοί στόχοι του σχεδίου δράσης είναι η ενίσχυση για τη βελτίωση της διακυβέρνησης στις χώρες παραγωγής ξυλείας και η δημιουργία ενός συστήματος χορήγησης αδειών ώστε να διασφαλιστεί ότι μόνο η ξυλεία που έχει παραχθεί κατά νόμιμο τρόπο θα εισάγεται στην ΕΕ. Το σύστημα χορήγησης αδειών για εισαγωγές ξυλείας θα εφαρμοστεί σε εθελοντική (αλλά δεσμευτική) βάση μέσω μιας σειράς εταιρικών συμφωνιών με χώρες παραγωγής ξυλείας οι οποίες έχουν υποστεί σοβαρά πλήγματα.

Οι πόροι για τη συνεργασία ανάμεσα στις χώρες ΑΚΕ θα χρησιμοποιηθούν για την παροχή τεχνικής ενίσχυσης προκειμένου να αναπτυχθούν αυτές οι εταιρικές σχέσεις στις εν λόγω χώρες και περιοχές: Παπούα Νέα Γουινέα (Ειρηνικός), Κεντρική Αφρική, Γκάνα (Δυτική Αφρική), Γουιάνα και Σουρινάμ (Καραϊβική). Το ενδεικτικό ποσό των 10 εκατ. ευρώ χρειάζεται για την επίτευξη αυτών των στόχων.

Αλιεία

Εκπρόσωποι από τις χώρες ΑΚΕ εξέφρασαν την ανησυχία τους σχετικά με την ανεπάρκεια των πόρων που διατίθενται για το πρόγραμμα "Ενίσχυση της διαχείρισης της αλιείας στις χώρες της Αφρικής, της Καραϊβικής και του Ειρηνικού" (ACP Fish II). Το πρόγραμμα αυτό αποτελεί μία από τις βασικές πρωτοβουλίες για την αλιεία στο πλαίσιο του 9ου ΕΤΑ. Οι πόροι είναι ανεπαρκείς σε σύγκριση με το μεγάλο αριθμό των πιθανών δικαιούχων (πάνω από 50 χώρες).

Μία μελέτη σκοπιμότητας που πραγματοποίησε ο FAO και δημοσιοποίησε τον Δεκέμβριο του 2003 διαπίστωσε ότι υπάρχουν προγράμματα στις περιοχές της Αφρικής, της Καραϊβικής και του Ειρηνικού τα οποία, για να υλοποιηθούν, χρειάζονται πολύ μεγαλύτερο ποσό από το ποσό που είχε αρχικά διατεθεί και ανέρχεται σε 11,5 εκατ. ευρώ. Τα προγράμματα αυτά συμφωνούν με τους στόχους και την προσέγγιση του προγράμματος ACP Fish II. Διαπιστώθηκε δηλαδή ότι χρειάζεται επιπλέον το ενδεικτικό ποσό των 20 εκατ. ευρώ.

2.2. ΕΝΙΣΧΥΣΗ ΤΟΥ ΔΗΜΟΣΙΟΥ ΤΟΜΕΑ ΚΑΙ ΤΩΝ ΤΕΧΝΟΛΟΓΙΩΝ ΠΛΗΡΟΦΟΡΗΣΗΣ ΚΑΙ ΕΠΙΚΟΙΝΩΝΊΑΣ (65 εκατ. ευρώ)

Σχέδιο δράσης σχετικά με τα γεωργικά προϊόντα και εταιρική σχέση ανάμεσα στην ΕΕ και στην Αφρική όσον αφορά το βαμβάκι

Οι χώρες ΑΚΕ έχουν επανειλημμένα επισημάνει την ανάγκη βελτίωσης της ανταγωνιστικότητας των παραγωγών στις αναπτυσσόμενες χώρες οι οποίες εξαρτώνται περισσότερο από την παραγωγή γεωργικών προϊόντων. Το Συμβούλιο μάλιστα ζήτησε πρόσφατα από την Επιτροπή να εξετάσει δεόντως τα προβλήματα των χωρών που εξαρτώνται από το βαμβάκι. Το προτεινόμενο σχέδιο δράσης σχετικά με τα γεωργικά προϊόντα προβλέπει μια σειρά από ενέργειες για τη βελτίωση της ανταγωνιστικότητας και τη μείωση της εξάρτησης θεωρώντας την εταιρική σχέση για το βαμβάκι ως ένα ειδικό δευτερογενές όφελος αυτού του σχεδίου δράσης. Και τα δύο σχέδια αντιστοιχούν σε πολιτικές δεσμεύσεις οι οποίες ελήφθησαν υπό τη μορφή ανακοινώσεων της Επιτροπής στις 12 Φεβρουαρίου 2004.

Το αίτημα αυτό θα μπορούσε επίσης να προκαλέσει μια ειδική συνεργασία όσον αφορά τα γεωργικά προϊόντα με διεθνείς οργανισμούς στους ειδικούς τομείς που προσδιορίζει η ανακοίνωση. Οι δράσεις που αφορούν το βαμβάκι περιλαμβάνουν μέτρα σχετικά με την κάθετη οργάνωση της παραγωγής, την έρευνα, τον σχεδιασμό και την εφαρμογή ενός οικουμενικού συστήματος κατάταξης του βαμβακιού και για την ασφάλιση με βάση τις τιμές της αγοράς. Οι δράσεις αυτές θα έχουν σημαντική επιρροή σε άλλες ενέργειες που έχουν αναληφθεί με πρωτοβουλία κρατών μελών της ΕΕ ή με την πρωτοβουλία άλλων ανεπτυγμένων χωρών.

Το ενδεικτικό ποσό των 45 εκατ. ευρώ χρειάζεται για την εφαρμογή του σχεδίου δράσης ΑΚΕ-ΕΕ σχετικά με τα γεωργικά προϊόντα (30 εκατ. ευρώ) και για την εταιρική σχέση ΕΕ-Αφρικής όσον αφορά το βαμβάκι (15 εκατ. ευρώ).

Πρόγραμμα τεχνολογιών πληροφόρησης και επικοινωνίας για τις χώρες ΑΚΕ

Μετά από αίτημα της επιτροπής πρεσβευτών των χωρών ΑΚΕ για την πραγματοποίηση μιας μελέτης σκοπιμότητας το έτος 2003 επιβεβαιώθηκε η προτεραιότητα αυτού του προγράμματος με «την κοινή θέση ΑΚΕ-ΕΕ σχετικά με την κοινωνία των πληροφοριών για την ανάπτυξη» το Δεκέμβριο του 2003. Το πρόγραμμα αυτό ελπίζεται ότι θα συμβάλει στη δημιουργία μιας αφρικανικής βιομηχανίας τεχνολογιών πληροφόρησης και επικοινωνίας και θα βοηθήσει την ενσωμάτωση των τεχνολογιών πληροφόρησης και επικοινωνίας στις αναπτυξιακές ενέργειες της ΕΕ. Το πρόγραμμα θα αποφέρει σαφή οικονομικά οφέλη στις χώρες ΑΚΕ με τη δημιουργία απασχόλησης σε έναν τομέα που ανθεί και θα διευκολύνει την ένταξή τους στην παγκόσμια οικονομία.

Οι νέοι πόροι θα χρησιμοποιηθούν για: (1) Θεσμικές μεταρρυθμίσεις: δηλαδή για τη θέσπιση νέων κανονισμών για τις τηλεπικοινωνίες ώστε να μειωθεί το κόστος, να βελτιωθούν οι υπηρεσίες και να επεκταθεί η αγορά. (2) Δημιουργία ικανοτήτων: κατάρτιση νέων πτυχιούχων για την ανάπτυξη λογισμικού. (3) Επιχειρησιακά κεφάλαια: χρηματοδότηση των ΜΜΕ στις χώρες ΑΚΕ για την ανάπτυξη τεχνολογιών πληροφόρησης και επικοινωνίας.(4) Ηλεκτρονική διακυβέρνηση: ενθάρρυνση των εφαρμογών για τις δημόσιες συμβάσεις ούτως ώστε να δημιουργηθεί μια εθνική βιομηχανία τεχνολογιών πληροφόρησης.

Το ενδεικτικό ποσό των 20 εκατ. ευρώ χρειάζεται για την επίτευξη αυτών των στόχων.

Στο πλαίσιο της Παγκόσμιας Διάσκεψης για την Κοινωνία των Πληροφοριών θα ενισχυθούν και άλλα προγράμματα των αναπτυσσόμενων χωρών που αφορούν τις τεχνολογίες πληροφόρησης και επικοινωνίας μέσω των εθνικών ενδεικτικών προγραμμάτων.

2.3. ΜΕΘΟΔΟΛΟΓΙΚΗ ΥΠΟΣΤΗΡΙΞΗ ΚΑΙ ΔΗΜΙΟΥΡΓΊΑ ΙΚΑΝΟΤΗΤΩΝ (25 εκατ. ευρώ)

Διευκόλυνση για τη δημιουργία ικανοτήτων σε σχέση με τη μετανάστευση

Πρέπει να επισημανθεί ότι υπάρχουν ήδη διάφορες πηγές χρηματοδότησης για την ένταξη των θεμάτων της μετανάστευσης στην αναπτυξιακή πολιτική. (α) Οι ενέργειες σχετικά με την μετανάστευση οι οποίες προκαλούν άμεσες συνέργιες με υφισταμένες αναπτυξιακές προτεραιότητες θα χρηματοδοτηθούν από τις υπάρχουσες πιστώσεις του ΕΤΑ για κάθε χώρα. (β) Η ενίσχυση για τους πρόσφυγες θα συνεχίσει να χορηγείται από το κονδύλιο του προϋπολογισμού για την ανθρωπιστική βοήθεια ή - στις περιπτώσεις που δεν μπορούν να χρησιμοποιηθούν κεφάλαια (LRRD) έκτακτης ανάγκης) - από το ΕΤΑ. (γ) Τα προγράμματα σχετικά με την μετανάστευση στις χώρες ΑΚΕ τα οποία αφορούν την μετανάστευση νότου -βορρά (μετανάστες που επιθυμούν να μετακινηθούν προς την ΕΕ, μετανάστες που κατοικούν στην ΕΕ ή μετανάστες που επιστρέφουν από την ΕΕ) θα χρηματοδοτηθούν καταρχήν από το νεοδημιουργηθέν πρόγραμμα ENEAS (κονδύλιο 190203 ex B7 667).

Εκτός από αυτούς τους μηχανισμούς η Επιτροπή εξετάζει προς το παρόν τις δυνατότητες δημιουργίας μιας διευκόλυνσης για την ανάπτυξη ικανοτήτων σε σχέση με την μετανάστευση μεταξύ των χωρών ΑΚΕ. Η διευκόλυνση αυτή θα χρηματοδοτεί περιφερειακά και διασυνοριακά προγράμματα σχετικά με τους μετανάστες και τα μεταναστευτικά ρεύματα από και προς τις χώρες ΑΚΕ. Η διευκόλυνση αυτή θα είναι επικεντρωμένη στη μετανάστευση νότου-νότου και θα έχει τους εξής στόχους:

* Κατάρτιση αναλυτικών περιφερειακών στατιστικών σχετικά με τα μεταναστευτικά ρεύματα και τα μεταναστευτικά θέματα στις χώρες ΑΚΕ.

* Ενίσχυση των ικανοτήτων των χωρών ΑΚΕ να σχεδιάζουν και να εφαρμόζουν μεταναστευτικές πολιτικές και στρατηγικές οι οποίες θα ευνοούν την αναπτυξιακή διαδικασία.

* Βελτίωση, μέσω της διάδοσης των πληροφοριών και της τεχνικής βοήθειας, των θεσμικών ικανοτήτων των χωρών ΑΚΕ για την αποτελεσματική και ανθρώπινη διαχείριση της μετανάστευσης.

Το ενδεικτικό ποσό των 25 εκατ. ευρώ χρειάζεται για την επίτευξη των προαναφερόμενων στόχων.

2.4. ΔΙΑΦΟΡΑ (20 ΕΚΑΤ. ΕΥΡΩ)

Στρατηγική εταιρική σχέση με τα Ηνωμένα ´Εθνη

Η εταιρική σχέση ΑΚΕ-ΕΚ έχει ως στόχο τη συνεργασία για την επίτευξη των στόχων της μείωσης της φτώχειας, της διαρκούς ανάπτυξης και της σταδιακής ενσωμάτωσης των χωρών ΑΚΕ στην παγκόσμια οικονομία. Οι ηγέτες όλου του κόσμου, εγκρίνοντας τη διακήρυξη της χιλιετίας του 2000, επεσήμαναν εκ νέου το ρόλο των ΗΕ και δεσμεύτηκαν απέναντι στην παγκόσμια κοινότητα να αγωνιστούν για την ανάπτυξη και την καταπολέμηση της φτώχειας. Η εταιρική σχέση συνεργασίας ΑΚΕ-ΕΚ θα ευνοηθεί σε μεγάλο βαθμό από τη συνεργασία ανάμεσα στα ΗΕ και στην ΕΚ.

Η αναπτυξιακή στρατηγική της ΕΚ έχει ως στόχο τη βελτίωση της ποιότητας και των αποτελεσμάτων των πολιτικών και των ενεργειών στις χώρες ΑΚΕ μέσω της διευκρίνισης του ρόλου της Κοινότητας στο πλαίσιο των ΗΕ και μέσω της στενότερης συνεργασίας με τις οργανώσεις των ΗΕ οι οποίες έχουν ως αποστολή την επίτευξη στόχων οι οποίοι ταιριάζουν με τις προτεραιότητες της αναπτυξιακής πολιτικής της ΕΚ υπέρ των χωρών ΑΚΕ. Οι βασικοί στόχοι της στρατηγικής εταιρικής σχέσης είναι « η ενεργότερη συμμετοχή της ΕΚ στον πολιτικό διάλογο και η ανάπτυξη μιας διαφανέστερης, οικονομικά προβλέψιμης και ευκολότερης να ελεγχθεί εταιρικής σχέσης με οργανώσεις, ταμεία και προγράμματα των ΗΕ». (COM(2001) 231: Ανακοίνωση σχετικά με τη δημιουργία μιας αποτελεσματικής εταιρικής σχέσης με τα Ηνωμένα ´Εθνη στους τομείς της ανάπτυξης και των ανθρωπιστικών υποθέσεων).

Το ενδεικτικό ποσό των 10 εκατ. ευρώ χρειάζεται για την επίτευξη των προαναφερόμενων στόχων, ειδικά όσον αφορά τη διακυβέρνηση και τις μεταπολεμικές καταστάσεις.

Υποστήριξη της υλοποίησης των προγραμμάτων μεταξύ των χωρών ΑΚΕ

Η εταιρική σχέση ΑΚΕ-ΕΚ δεσμεύεται για την βελτίωση της αποτελεσματικότητας των δράσεων μεταξύ των χωρών ΑΚΕ. Ως σημαντικό στοιχείο αυτής της προσέγγισης που σχετιζόμενη με προγράμματα είναι αναγκαία η βοήθεια για την ευθυγράμμιση των επεμβάσεων μεταξύ των χωρών ΑΚΕ σε διάφορους τομείς της ανάπτυξης, για την προετοιμασία προτάσεων προγραμμάτων και για την υλοποίηση κάποιου αριθμού αξιολογήσεων. Το ενδεικτικό ποσό των 10 εκατ. ευρώ χρειάζεται για την επίτευξη των προαναφερόμενων στόχων.

Για τους προαναφερόμενους λόγους η Επιτροπή προτείνει στο Συμβούλιο την υιοθέτηση της συνημμένης απόφασης σχετικά με την χρησιμοποίηση του αποθεματικού της πίστωσης του ενάτου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που θα λάβει η Κοινότητα στο πλαίσιο του Συμβουλίου υπουργών ΑΚΕ-ΕΚ όσον αφορά μια απόφαση για τη χρησιμοποίηση του αποθεματικού της πίστωσης του ενάτου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη

ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας και ειδικά το άρθρο 310 σε συνδυασμό με το δεύτερο εδάφιο του άρθρου 300 παράγραφος 2,

την πρόταση της Επιτροπής,

Εκτιμώντας τα εξής:

(1) Το άρθρο 15 της συμφωνίας εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000 προβλέπει ένα Συμβούλιο Υπουργών ΑΚΕ-ΕΚ το οποίο θα μπορεί να λαμβάνει αποφάσεις σύμφωνα με την συμφωνία αυτή και η παράγραφος 8 του παραρτήματος Ι επιτρέπει στο Συμβούλιο Υπουργών να λαμβάνει τα κατάλληλα μέτρα στις περιπτώσεις που έχουν εξαντληθεί οι πόροι οι οποίοι προβλέπονται για κάποιο μέσο της συμφωνίας.

(2) Η πίστωση του 9ου ΕΤΑ για τη Μεικτή Κοινοβουλευτική Συνέλευση και για την περιφερειακή συνεργασία και ολοκλήρωση έχουν εξαντληθεί. Για το λόγο αυτόν θα πρέπει να καθορισθεί η θέση της Κοινότητας στο πλαίσιο του Συμβουλίου Υπουργών ΑΚΕ-ΕΚ ενόψει της έκδοσης μιας απόφασης σχετικά με τη χρησιμοποίηση του αποθεματικού της πίστωσης του 9ου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη,

ΑΠΟΦΑΣΙΖΕΙ:

Άρθρο 1

Η Κοινότητα θα πρέπει να λάβει την ακόλουθη θέση στο πλαίσιο του Συμβουλίου Υπουργών ΑΚΕ-ΕΚ όσον αφορά τη χρησιμοποίηση του αποθεματικού της πίστωσης του ένατου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη με βάση το συνημμένο σχέδιο απόφασης του Συμβουλίου Υπουργών ΑΚΕ-ΕΚ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΚ

Σχετικά με τη χρησιμοποίηση του αποθεματικού της πίστωσης του ένατου ευρωπαϊκού ταμείου ανάπτυξης που προορίζεται για τη μακροπρόθεσμη ανάπτυξη

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

´Εχοντας υπόψη τη συμφωνία εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000 και ιδίως την παράγραφο 8 του παραρτήματος Ι,

Εκτιμώντας τα εξής:

(1) Οι πιστώσεις που προβλέπονται για τη Μεικτή Κοινοβουλευτική Συνέλευση στο πλαίσιο του 9ου ΕΤΑ που προορίζονται για την μακροπρόθεσμη ανάπτυξη και την περιφερειακή συνεργασία έχουν εξαντληθεί.

(2) Για να συνεχισθεί η προσπάθεια επίτευξης των στόχων περί των οποίων γίνεται λόγος στο άρθρο 17 της συμφωνίας εταιρικής σχέσης ΑΚΕ-ΕΚ (Μεικτή Κοινοβουλευτική Συνέλευση) κρίνοντας σκόπιμο να διατεθούν πρόσθετοι πόροι.

(3) Για να συνεχισθούν οι προσπάθειες δημιουργίας ικανοτήτων όσον αφορά τη διαχείριση του περιβάλλοντος και την εφαρμογή πολυμερών περιβαλλοντικών συμφωνιών, την εκπόνηση ενός σχεδίου δράσης ΑΚΕ-ΕΕ για την εφαρμογή της δασικής νομοθεσίας, τη διακυβέρνηση και το εμπόριο (FLEGT), τη βελτίωση της διαχείρισης των αλιευτικών πόρων στις χώρες της Αφρικής, της Καραϊβικής και του Ειρηνικού, κρίνεται σκόπιμο να διατεθούν πρόσθετοι πόροι.

(4) Για να ενισχυθούν οι παραγωγοί στις χώρες ΑΚΕ οι οποίες εξαρτώνται περισσότερο από τα γεωργικά προϊόντα μέσω της βελτίωσης της ανταγωνιστικότητας και της μείωσης της εξάρτησης καθώς και μέσω της προώθησης των τεχνολογιών πληροφόρησης και επικοινωνίας στις χώρες ΑΚΕ, κρίνεται σκόπιμο να διατεθούν πρόσθετοι πόροι.

(5) Για την παροχή μεθοδολογικής υποστήριξης και για την ανάπτυξη ικανοτήτων στον τομέα της μετανάστευσης και της περιφερειακής συνεργασίας με επίκεντρο τη μετανάστευση μεταξύ των χωρών του νότου, κρίνεται σκόπιμο να διατεθούν πρόσθετοι πόροι.

(6) Για την επίτευξη στενότερης συνεργασίας με τις οργανώσεις των ΗΕ οι οποίες έχουν ως αποστολή την επίτευξη των ίδιων στόχων με αυτούς που επιδιώκει η αναπτυξιακή πολιτική της ΕΚ για τις χώρες ΑΚΕ, ειδικά όσον αφορά τη διακυβέρνηση και την αντιμετώπιση των μεταπολεμικών καταστάσεων, και για την βελτίωση της αποτελεσματικότητας των δράσεων μεταξύ των χωρών ΑΚΕ, κρίνεται σκόπιμο να διατεθούν πρόσθετοι πόροι.

ΑΠΟΦΑΣΙΖΕΙ:

Άρθρο 1 - Μεικτή Κοινοβουλευτική Συνέλευση

Θα πρέπει να διατεθεί στη Μεικτή Κοινοβουλευτική Συνέλευση το ποσό των 2 εκατ. ευρώ από το αποθεματικό της πίστωσης του ένατου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη σύμφωνα με τους στόχους του άρθρου 17 και του πρωτοκόλλου 1 της συμφωνίας εταιρικής σχέσης ΑΚΕ-ΕΚ.

Άρθρο 2 - Συνεργασία ανάμεσα στις χώρες ΑΚΕ με τη χρησιμοποίηση της πίστωσης για την περιφερειακή συνεργασία

Το ποσό των 170 εκατ. ευρώ θα διατεθεί από το αποθεματικό της πίστωσης για τη μακροπρόθεσμη ανάπτυξη του ένατου Ευρωπαϊκού Ταμείου Ανάπτυξης για την περιφερειακή συνεργασία ανάμεσα στις χώρες ΑΚΕ σύμφωνα με τους στόχους των άρθρων 28, 29 και 30 της συμφωνίας εταιρικής σχέσης ΑΚΕ-ΕΚ. Το ποσό αυτό μπορεί να χρησιμοποιηθεί για την επίτευξη των ακόλουθων στόχων:

2.1 60 εκατ. ευρώ θα διατεθούν για δράσεις στον τομέα του περιβάλλοντος και των φυσικών πόρων (περιλαμβανομένου του ελέγχου και της επιτήρησης των αλιευτικών πόρων).

2.2 65 εκατ. ευρώ θα διατεθούν για την ενίσχυση του ιδιωτικού τομέα και για την ανάπτυξη τεχνολογιών πληροφόρησης και επικοινωνίας, για την ενίσχυση των παραγωγών στις πλέον εξαρτημένες από γεωργικά προϊόντα χώρες ΑΚΕ καθώς και για την προώθηση των τεχνολογιών πληροφόρησης και επικοινωνίας στις χώρες ΑΚΕ.

2.3 25 εκατ. ευρώ θα διατεθούν για τη δημιουργία μιας διευκόλυνσης με στόχο την ανάπτυξη ικανοτήτων και τη διαχείριση της μετανάστευσης μεταξύ των χωρών ΑΚΕ.

2.4 20 εκατ. ευρώ θα διατεθούν για την ανάπτυξη μιας στρατηγικής εταιρικής σχέσης με τα ΗΕ και για την υποστήριξη της υλοποίησης προγραμμάτων συνεργασίας ανάμεσα στις χώρες ΑΚΕ, για την ενδυνάμωση της συνεργασίας με τις οργανώσεις των ΗΕ που έχουν ως αποστολή την επίτευξη των στόχων οι οποίοι συμπίπτουν με τους πρωτεύοντες στόχους της αναπτυξιακής πολιτικής της ΕΚ για τις χώρες ΑΚΕ, ιδίως όσον αφορά τη διακυβέρνηση και τις καταστάσεις μετά από πολεμικές συγκρούσεις, και για την βελτίωση της αποτελεσματικότητας των δράσεων μεταξύ των χωρών ΑΚΕ.

Άρθρο 3

Ο κύριος διατάκτης του ΕΤΑ καλείται να λάβει τα αναγκαία μέτρα προκειμένου να εργοποιηθεί η παρούσα απόφαση, η οποία θα τεθεί σε ισχύ την ημέρα που θα εκδοθεί.

....

Για το συμβούλιο υπουργών ΑΚΕ-ΕΚ

Ο Πρόεδρος